গেন্ডারিয়ায় ৯৮৩ পিস ভয়াবহ মাদক বুপ্রেনরফিনসহ গ্রেপ্তার কারবারি
রাজধানীর গেন্ডারিয়া এলাকায় অভিযান পরিচালনা করে বিপুল পরিমাণ ভয়াবহ মাদক বুপ্রেনরফিনসহ এক মাদক কারবারিকে গ্রেপ্তার করেছে র‌্যাব।

গ্রেপ্তার ব্যক্তির নাম দাউদুল ইসলাম ওরফে বুলু (৫১)। তিনি দিনাজপুরের হাকিমপুর পাউশপাড়ার মৃত আজগর আলী মন্ডলের ছেলে।

রোববার (৩১ মার্চ) দিবাগত রাতে র‌্যাব-১০ এর একটি দল গোপন সংবাদের ভিত্তিতে রাজধানীর গেন্ডারিয়া এলাকায় একটি অভিযান পরিচালনা করে তাকে গ্রেপ্তার করে। এসময় ৪ লাখ ৯১ হাজার ৫০০ টাকা মূল্যমানের ৯৮৩ পিস নেশাজাতীয় বুপ্রেনরফিন ইনজেকশন জব্দ করা হয়।

র‌্যাব-১০ এর সহকারী পরিচালক (মিডিয়া) সহকারী পুলিশ সুপার এম জে সোহেল জানান, প্রাথমিক জিজ্ঞাসাবাদে জানা যায় গ্রেপ্তার বুলু একজন পেশাদার মাদক কারবারি। তিনি বেশ কিছুদিন ধরে দেশের বিভিন্ন সীমান্তবর্তী এলাকা থেকে বুপ্রেনরফিন ইনজেকশনসহ অন্য মাদকদ্রব্য সংগ্রহ করে রাজধানীর গেন্ডারিয়াসহ দেশের বিভিন্ন এলাকায় সরবরাহ করে আসছিলেন। গত বছরও তিনি ১৪৯০ পিস বুপ্রেনরফিনসহ র‌্যাব-১০ এর হাতেই গ্রেপ্তার হয়েছিলেন।

প্রাথমিক অনুসন্ধানে জানা যায়, এই বুপ্রেনরফিন ইনজেকশন সাধারণত রেজিস্টার্ড চিকিৎসকের পরামর্শে ব্যথানাশক হিসেবে শরীরে প্রয়োগ করা হয়। তবে বর্তমানে নির্দিষ্ট পরিমাণের চেয়ে অধিক পরিমাণ নেশাদ্রব্য উপাদান মিশিয়ে মাদক হিসেবে এটি বাজারে সরবরাহ করা হচ্ছে। বুপ্রেনরফিন ইনজেকশন সরাসরি ভেইনে নেওয়া হয়। এ ভয়াবহ বুপ্রেনরফিন ইনজেকশনটি নেওয়ার সঙ্গে সঙ্গে ব্যবহারকারীর শরীরে নেশার প্রতিক্রিয়া দেখা দেয়। বিশেষ করে প্যাথেডিন ও হেরোইন নিয়েও যাদের কাজ হয় না, তারা এ ভয়াবহ মাদকটি ব্যবহার করে বলে জানা যায়।

গ্রেপ্তার বুলুর বিরুদ্ধে একটি মাদক মামলা দায়ের করে সংশ্লিষ্ট থানায় হস্তান্তর করা রয়েছে।


রাজধানীর গেন্ডারিয়া এলাকায় অভিযান পরিচালনা করে বিপুল পরিমাণ ভয়াবহ মাদক বুপ্রেনরফিনসহ এক মাদক কারবারিকে গ্রেপ্তার করেছে র‌্যাব।